Afganistanin kansalliskirjasto

Afganistanin kansalliskirjasto () on vuoden 2015 alussa Afganistanin hallituksen esittämä suunnitelma pääkaupunki Kabuliin rakennettavasta kansalliskirjastosta. Päinvastoin kuin jotkut lähteet arvioivat, Afganistanissa ei vielä ole varsinaista kansalliskirjastoa. Alkujaan vuosina 2015–2018 rakennettavaksi esitetyn kansalliskirjaston uudisrakennuksen toteuttamiseksi ei suunnitelmasta vastannut kaupunkikehitysministeriö tai maan hallitus kuitenkaan ollut budjetoinut vuodelle 2015 lainkaan valtion rahoitusta. Suunnitelman mukaisia, 23 miljoonan Yhdysvaltain dollarin arvoisiksi arvioituja rakennustöitä ei ollut vielä aloitettu kevääseen 2015 mennessä (eikä syksyyn 2018 mennessä). 

Maata seurannut analyysiryhmä totesi perustellusti, että kansalliskirjastohankkeen sijaan tulisi mieluummin keskittyä kirjastoverkon yleisen tilan ja lukutaidon kehittämiseen. Kehittämiskohteina analyysiryhmä mainitsee esimerkiksi Kabulin yleisen kirjaston, joka oli vuonna 2015 Kabulin ainoa valtion omistama yleinen kirjasto ja maan vanhin julkinen kirjasto. Sen ohella kansalliskirjastolle tyypillisesti kuuluvia tehtäviä ovat hoitaneet muun muassa Kabulin yliopiston pääkirjasto ja yliopiston Afganistan-keskus, joiden toiminnot ja kokoelmat vaatisivat myös kehittämistä.

Lähteet

Luokka:Afganistanilainen kulttuuri
Luokka:Suunnitteilla olevat rakennukset ja rakennelmat
Luokka:Afganistanin rakennukset ja rakennelmat
Luokka:Kabul
Luokka:Kansalliskirjastot
Luokka:Aasian kirjastot